****

ΑΝΑΛΥΤΙΚΗ ΠΕΡΙΓΡΑΦΗ ΦΥΣΙΚΟΥ ΑΝΤΙΚΕΙΜΕΝΟΥ ΤΟΥ ΚΠΕ/ΚΕΠΕΑ ΕΛΕΥΣΙΝΑΣ

ΣΧΟΛΙΚΟΥ ΕΤΟΥΣ 2022-2023

ΑΝΑΛΥΤΙΚΗ ΠΕΡΙΓΡΑΦΗ ΦΥΣΙΚΟΥ ΑΝΤΙΚΕΙΜΕΝΟΥ ΤΟΥ ΚΠΕ/ΚΕΠΕΑ ΕΛΕΥΣΙΝΑΣ

Το **ΚΠΕ Ελευσίνας** εντάσσεται στο υποέργο 3, του άξονα προτεραιότητας 6της πράξης «**ΚΕΝΤΡΑ ΠΕΡΙΒΑΛΛΟΝΤΙΚΗΣ ΕΚΠΑΙΔΕΥΣΗΣ (ΚΠΕ)-ΠΕΡΙΒΑΛΛΟΝΤΙΚΗ ΕΚΠΑΙΔΕΥΣΗ**» στο πλαίσιο του Επιχειρησιακού προγράμματος «**ΑΝΑΠΤΥΞΗ ΑΝΘΡΩΠΙΝΟΥ ΔΥΝΑΜΙΚΟΥ, ΕΚΠΑΙΔΕΥΣΗ ΚΑΙ ΔΙΑ ΒΙΟΥ ΜΑΘΗΣΗ 2014-2020**».

Το φυσικό αντικείμενο των δραστηριοτήτων του ΚΠΕ/ΚΕΠΕΑ Ελευσίνας για το σχολικό έτος 2022-2023 προβλέπεται να είναι το εξής:

1. ΕΚΠΑΙΔΕΥΤΙΚΑ ΠΡΟΓΡΑΜΜΑΤΑ ΣΧΟΛΙΚΩΝ ΜΟΝΑΔΩΝ

Στο ΚΠΕ/ΚΕΠΕΑ Ελευσίνας έχουν σχεδιαστεί και υλοποιούνται εκπαιδευτικά προγράμματα απευθυνόμενα σε περιβαλλοντικές ομάδες σχολείων και εκπαιδευτικούς πρωτοβάθμιας και δευτεροβάθμιας εκπαίδευσης.

**Α.** Τα θέματα των εκπαιδευτικών προγραμμάτων που θα υλοποιηθούν *δια ζώσης* είναι τα εξής:

1. **«Ελευσίνα, αστικό μονοπάτι για μύστες…της αειφορίας»**

Το πρόγραμμα είναι μονοήμερο και απευθύνεται σε περιβαλλοντικές ομάδες Β΄/θμιας (Γυμνάσιο, Λύκειο) και Α΄/θμιας (Γ΄- Στ΄ Δημοτικού) Εκπαίδευσης.

Γενικός στόχος του προγράμματος είναι η βιωματική ανίχνευση των στοιχείων που συντελούν στη βιωσιμότητα μιας πόλης, η διαπίστωση των καλών πρακτικών που έχουν εφαρμοστεί στην Ελευσίνα, αλλά και των προβλημάτων που χρήζουν αειφορικών λύσεων.

Το πρόγραμμα υλοποιείται σε τρεις φάσεις: α) Εισαγωγική ενημέρωση, β) Επίσκεψη στο πεδίο-Περιβαλλοντικό μονοπάτι και γ) Συμπεράσματα–Αξιολόγηση.

Η διαδρομή στην πόλη της Ελευσίνας περιλαμβάνει σταθμούς σε συγκεκριμένα σημεία – κλειδιά σε θέματα περιβάλλοντος και αειφορίας : Ιερά Οδό, Πλατεία Ηρώων & Αγ. Ζαχαρία, είσοδο Αρχαιολογικού χώρου, πεζόδρομο Νικολαΐδου, βιομηχανικά συγκροτήματα, παραλία Ελευσίνας.

Οι μαθητές εργάζονται σε ομάδες, ανακαλύπτουν, παρατηρούν, παίζουν, καταγράφουν, εξάγουν συμπεράσματα και καταθέτουν τις δικές τους δημιουργικές προτάσεις για το αειφορικό μέλλον της πόλης.

1. **«Παράκτια Ελευσίνα… μια γειτονιά του Σαρωνικού»**

Το πρόγραμμα είναι μονοήμερο και απευθύνεται σε περιβαλλοντικές ομάδες Β΄/θμιας (Γυμνάσιο, Λύκειο) και Α΄/θμιας (Γ΄ - Στ΄ Δημοτικού) Εκπαίδευσης.

Γενικός στόχος του προγράμματος είναι η βιωματική ανίχνευση στοιχείων της παράκτιας Ελευσίνας αλλά και γενικότερα του θαλάσσιου περιβάλλοντος. Εστιάζει στο παράκτιο περιβάλλον και τους παράγοντες που το διαμορφώνουν, στη ρύπανση και την επίδραση στη βιοποικιλότητα, στα βιομηχανικά κτήρια της παράκτιας Ελευσίνας και γενικότερα στο θαλάσσιο μέτωπο του κόλπου.

Το πρόγραμμα υλοποιείται σε τρεις φάσεις: α) Εισαγωγική ενημέρωση, β) Επίσκεψη στο πεδίο και γ) Συμπεράσματα – Αξιολόγηση.

Η διαδρομή στο πεδίο περιλαμβάνει σταθμούς σε συγκεκριμένα σημεία – κλειδιά: πάρκο πρασίνου, βιομηχανικά κτήρια, παραλία Ελευσίνας, αρχαίο λιμάνι.

Οι μαθητές εργάζονται σε ομάδες, ανακαλύπτουν, παρατηρούν, παίζουν, καταγράφουν, εξάγουν συμπεράσματα και καταθέτουν τις δικές τους δημιουργικές προτάσεις.

1. **«Κλιματική αλλαγή: το δικό μας 2050» (πιλοτικό)**

Το πρόγραμμα είναι μονοήμερο και απευθύνεται σε περιβαλλοντικές ομάδες Β΄/θμιας (Γυμνάσιο, Λύκειο) και Α΄/θμιας (Ε΄- Στ΄ Δημοτικού) Εκπαίδευσης.

Σκοπός του προγράμματος είναι η ενημέρωση και η ευαισθητοποίηση των μαθητών/τριών και των εκπαιδευτικών για το θέμα της κλιματικής αλλαγής, η κατανόηση των αιτιών και των επιπτώσεων της στον πλανήτη έτσι ώστε να ενισχυθεί ο προβληματισμός για τους κινδύνους που συνεπάγεται η κλιματική αλλαγή και να ενθαρρύνει τις αλλαγές στις στάσεις και τη συμμετοχή σε δράσεις για το κλίμα.

Το πρόγραμμα υλοποιείται σε τρεις φάσεις: α) Εισαγωγική ενημέρωση, β) Επίσκεψη στο πεδίο και γ) Συμπεράσματα – Αξιολόγηση.

Για την τρέχουσα σχολική χρονιά αυτό το εκπαιδευτικό πρόγραμμα υλοποιείται πιλοτικά.

1. «**Φροντίζω την πόλη και τη θάλασσα-Εκπαιδευτικό πρόγραμμα για ΔΥΕΠ».**

Το πρόγραμμα αυτό απευθύνεται σε εκπαιδευτικούς και μαθητές των Δομών Υποδοχής για την Εκπαίδευση των Προσφύγων (ΔΥΕΠ) σχετικά με περιβαλλοντικά θέματα που αφορούν την πόλη και τη θάλασσα.

Οι μαθητές/τριες θα παρακολουθήσουν και θα συμμετέχουν σε εκπαιδευτικές βιωματικές δραστηριότητες σχετικά με περιβαλλοντικά ζητήματα που αφορούν την πόλη και τη θάλασσα και θα λάβουν μέρος σε ένα περιβαλλοντικό μονοπάτι μέσα στην πόλη της Ελευσίνας.

Το πρόγραμμα υλοποιείται σε τρεις φάσεις: α) Εισαγωγική ενημέρωση, β) Επίσκεψη στο πεδίο και γ) Συμπεράσματα – Αξιολόγηση.

Για την παρακολούθηση και υλοποίηση των παραπάνω προγραμμάτων χορηγούνται φύλλα εργασίας και γραφική ύλη. Έτσι απαιτείται δαπάνη για έντυπα, γραφική ύλη, μελάνια και αναλώσιμα υλικά για τη λειτουργία του φωτοτυπικού μηχανήματος ενώ χρησιμοποιείται και μικροεξοπλισμός και αναλώσιμα για τις ανάγκες του προγράμματος (θερμόμετρα, ντεσιμπελόμετρα, πυξίδα, αλατόμετρα κ.α.). Στις περιβαλλοντικές ομάδες που θα επισκέπτονται το ΚΠΕ για την παρακολούθηση των δύο παραπάνω προγραμμάτων προβλέπεται ότι θα προσφέρεται φάκελος με υλικό προβολής (μπλοκ, έντυπο προβολής του ΚΠΕ/ΚΕΠΕΑ Ελευσίνας) και εκπαιδευτικό υλικό (έγκριση ΥΠΕΘ 172845/Δ2/30-10-2015) σε έντυπη ή ηλεκτρονική μορφή (cd-dvd).

**Β.** Τα θέματα των εκπαιδευτικών προγραμμάτων που θα υλοποιηθούν *εξ΄αποστάσεως* είναι τα εξής:

1. **«Αλλάζω την πόλη μου, αλλάζω και εγώ»**.

Το πρόγραμμα απευθύνεται σε σχολικά τμήματα και περιβαλλοντικές ομάδες Α΄/θμιας (Γ΄- Στ΄ Δημοτικού) Εκπαίδευσης.

1. **«Ταξίδι στον κόσμο της θάλασσας**».

Το πρόγραμμα απευθύνεται σε σχολικά τμήματα και περιβαλλοντικές ομάδες Α΄/θμιας (Γ΄- Στ΄ Δημοτικού) Εκπαίδευσης.

1. **«Αναζητώντας την αειφορία στην πόλη**».

Το πρόγραμμα απευθύνεται σε σχολικά τμήματα και περιβαλλοντικές ομάδες Β΄/θμιας (Γυμνάσιο, Λύκειο).

 4.«**Άνθρωπος και θαλάσσιο περιβάλλον, ζητείται βιώσιμη σχέση».**

Το πρόγραμμα απευθύνεται σε σχολικά τμήματα και περιβαλλοντικές ομάδες Β΄/θμιας (Γυμνάσιο, Λύκειο).

Η τηλεκπαίδευση μπορεί να γίνει μέσω της πλατφόρμας webex, εντός του διδακτικού ωραρίου των σχολικών μονάδων, με χρονική διάρκεια 2-3 διδακτικών ωρών, κατόπιν συνεννοήσεως με τον εκπαιδευτικό του σχολικού τμήματος. Η διαδραστική παρουσίαση των προγραμμάτων περιλαμβάνει την εισαγωγική ενημέρωση καθώς και αρκετές εκπαιδευτικές δραστηριότητες.

2. ΕΚΠΑΙΔΕΥΤΙΚΕΣ ΔΡΑΣΕΙΣ ΓΙΑ ΤΟ ΠΕΡΙΒΑΛΛΟΝ ΚΑΙ ΤΗΝ ΑΕΙΦΟΡΙΑ ΜΕ ΜΑΘΗΤΕΣ/ΜΑΘΗΤΡΙΕΣ ΣΧΟΛΙΚΩΝ ΜΟΝΑΔΩΝ

Το ΚΠΕ/ΚΕΠΕΑ Ελευσίνας προτίθεται να συμμετέχει στο σχεδιασμό και την υλοποίηση εκπαιδευτικών δράσεων και βιωματικών εργαστηρίων με μαθητές/τριες σχολικών μονάδων Α/θμιας και Β/θμιας Εκπ/σης, ευαισθητοποιώντας τους σε σύγχρονα περιβαλλοντικά θέματα, αξιοποιώντας τα περιβαλλοντικά πεδία της ευρύτερης περιοχής (π.χ. δασικά οικοσυστήματα, υγρότοποι, αρχαιολογικοί χώροι), τα οποία παρουσιάζουν εκπαιδευτικό και περιβαλλοντικό ενδιαφέρον.

Επίσης, το ΚΠΕ/ΚΕΠΕΑ Ελευσίνας προτίθεται να υποστηρίξει διεθνείς δράσεις σχολείων (Erasmus) με παρουσιάσεις και βιωματικά εργαστήρια καθώς και εκπαιδευτικές δράσεις με σχολεία Δεύτερης Ευκαιρίας (ΣΔΕ).

Για την υλοποίηση των παραπάνω δράσεων χορηγούνται φύλλα εργασίας και γραφική ύλη. Έτσι απαιτείται δαπάνη για έντυπα, γραφική ύλη, μελάνια και αναλώσιμα υλικά για τη λειτουργία του φωτοτυπικού μηχανήματος ενώ μπορεί να χρησιμοποιείται και μικροεξοπλισμός και αναλώσιμα για τις ανάγκες της δράσης (θερμόμετρα, ντεσιμπελόμετρα, πυξίδα, αλατόμετρα κ.α.).

3.ΕΠΙΜΟΡΦΩΣΗ ΕΚΠΑΙΔΕΥΤΙΚΩΝ ΣΤΗΝ ΠΕΡΙΒΑΛΛΟΝΤΙΚΗ ΕΚΠΑΙΔΕΥΣΗ ΚΑΙ ΘΕΜΑΤΙΚΑ ΔΙΚΤΥΑ

Για το παραπάνω χρονικό διάστημα σκοπεύουμε να διοργανώσουμε μονοήμερα σεμινάρια ή και ημερίδες για εκπαιδευτικούς σε συνεργασία με τις Δ/νσεις A/θμιας & Β/θμιας Εκπαίδευσης, για την επιμόρφωση των εκπαιδευτικών, την υποστήριξη των θεματικών δικτύων που συμμετέχουμε και με πιθανή συνεργασία και με άλλα ΚΠΕ.

Οι παραπάνω επιμορφωτικές δράσεις θα γίνονται σε συνεργασία και με ειδικούς επιστήμονες, ερευνητικά κέντρα, πανεπιστημιακά ιδρύματα, ΜΚΟ κ.α.

Η θεματολογία των επιμορφωτικών δράσεων θα είναι σχετική με επίκαιρα περιβαλλοντικά ζητήματα, όπως για παράδειγμα θέματα που αφορούν τη διαχείριση και την προστασία του αστικού και φυσικού περιβάλλοντος, την κλιματική αλλαγή, τους χώρους πρασίνου στην πόλη, την πολιτιστική κληρονομιά και το περιβάλλον. Στα σεμινάρια αυτά θα αξιοποιηθούν πεδία της τοπικού περιβάλλοντος αλλά και της ευρύτερης περιοχής της Περιφέρειας Αττικής, τα οποία παρουσιάζουν περιβαλλοντικό, πολιτιστικό και κοινωνικό ενδιαφέρον.

Ο τόπος διεξαγωγής τους θα είναι οι χώροι του ΚΠΕ Ελευσίνας ή και άλλοι κατάλληλοι χώροι ανάλογα με το θέμα και το περιεχόμενο του σεμιναρίου ή της ημερίδας. Για την υλοποίηση τους θα χρειαστούν αναλώσιμα υλικά και μικροεξοπλισμός για την κάλυψη των σχεδιαζόμενων εργαστηρίων ανάλογα με τις ανάγκες που θα μας υποδείξουν οι εμψυχωτές -εισηγητές.

Στις επιμορφωτικές δράσεις για τους εκπαιδευτικούς προβλέπεται δαπάνη για καφέ, βουτήματα, χυμούς, νερό ενώ ανάλογα με τη διάρκεια του σεμιναρίου προβλέπεται ελαφρύ γεύμα ή κέτερινγκ. Για τις δράσεις εκτός του χώρου του ΚΠΕ την τροφοδοσία μπορεί να αναλαμβάνει εξωτερικός συνεργάτης. Σε όλους τους εκπαιδευόμενους χορηγείται φάκελος με υλικό προβολής, μπλοκ, στυλό και εκπαιδευτικό-υποστηρικτικό υλικό σχετικό με τα θέματα των σεμιναρίων σε έντυπη και ηλεκτρονική μορφή (cd-dvd). Επίσης χορηγούνται γραφική ύλη, αναλώσιμα και μικροεξοπλισμός για τα βιωματικά εργαστήρια ανάλογα με τις υποδείξεις των εμψυχωτών – εισηγητών. Ανάλογα με τη δράση πιθανό να χρειαστεί και μετακίνηση εκπαιδευτικών στο πεδίο. Για την προβολή της κάθε δράσης προβλέπεται και η παραγωγή αφίσας καθώς και οι εκτυπώσεις έντυπου ή ηλεκτρονικού εκπαιδευτικού υλικού. Επίσης, σε περίπτωση αδυναμίας εκτυπώσεων στο ΚΠΕ Ελευσίνας, προβλέπεται δαπάνη για την εκτύπωση εντύπων σε εξωτερικό συνεργάτη.

Το ΚΠΕ Ελευσίνας δεν συντονίζει προς το παρόν κανένα εθνικό δίκτυο. Συμμετέχει όμως σε αρκετά τοπικά και εθνικά δίκτυα, όπως :

* «Σχολικοί λαχανόκηποι: Καλλιεργώ μέρος της τροφής μου» (Τοπικό)
* «Ο κήπος των χρωμάτων και των αρωμάτων» (Τοπικό)
* «Τα λιμάνια της Ελλάδας» με συντονιστικό φορέα το ΚΠΕ Δραπετσώνας
* «Βιώσιμη Πόλη: η πόλη ως πεδίο εκπαίδευσης για την αειφορία» με συντονιστικό φορέα το ΚΠΕ Ελευθερίου Κορδελιού και Βερτίσκου
* «Η θάλασσα» με συντονιστικό φορέα το ΚΠΕ Αργυρούπολης
* «Το Δάσος» με συντονιστικό φορέα το ΚΠΕ Μουζακίου
* «Αειφορική τεχνολογία» με συντονιστικό φορέα το ΚΠΕ Κέρκυρας
* «Κορινθιακός: η μικρή μας θάλασσα» με συντονιστικό φορέα το ΚΠΕ Άμφισσας

Τα μέλη της Παιδαγωγικής Ομάδας του ΚΠΕ Ελευσίνας συμμετέχουν στα επιμορφωτικά σεμινάρια και συναντήσεις των παραπάνω δικτύων, που γίνονται στα ΚΠΕ που συντονίζουν τα δίκτυα και γι’ αυτό απαιτείται η μετακίνησή των μελών της Π.Ο. του ΚΠΕ Ελευσίνας.

1. ΛΕΙΤΟΥΡΓΙΚΕΣ ΑΝΑΓΚΕΣ ΤΟΥ ΚΠΕ

Για τις λειτουργικές ανάγκες του ΚΠΕ προβλέπεται δαπάνη για:

* το ταχυδρομείο
* τα υλικά καθαριότητας
* τα αναλώσιμα εστίασης (ποτήρια κλπ)
* την αγορά μικροεξοπλισμού, όπως φωτογραφική μηχανή για τις εκπαιδευτικές δράσεις και τα εκπαιδευτικά προγράμματα που υλοποιούνται του ΚΠΕ.
* την αγορά αναλώσιμων, όπως αγορά μελανιών για τους Η/Υ (Laptop) που χρησιμοποιούνται για τη λειτουργία του ΚΠΕ
* την εκτύπωση εντύπων σε εξωτερικό συνεργάτη, σε περίπτωση αδυναμίας εκτυπώσεων στο ΚΠΕ Ελευσίνας
* το φαρμακείο

Να επισημανθεί ότι η υλοποίηση του φυσικού αντικειμένου, που περιλαμβάνει :

1. τα εκπαιδευτικά προγράμματα σχολικών μονάδων
2. τις εκπαιδευτικές δράσεις για το περιβάλλον και την αειφορία με μαθητές/μαθήτριες σχολικών μονάδων
3. την επιμόρφωση εκπαιδευτικών στην περιβαλλοντική εκπαίδευση και τα θεματικά δίκτυα

για να πραγματοποιηθεί όπως περιγράφεται παραπάνω απαιτεί την έγκαιρη χρηματοδότηση και προμήθεια των αναγκαίων υλικών.

Η Προϊσταμένη

ΚΠΕ/ΚΕΠΕΑ Ελευσίνας

Βασιλική Κόντου